ПРЕДШКОЛСКА УСТАНОВА „ДЕЧЈА РАДОСТ“

## ПРАВИЛНИК

О МЕРАМА, НАЧИНУ И ПОСТУПАКУ ЗАШТИТЕ И БЕЗБЕДНОСТИ ДЕЦЕ

У ПРЕДШКОЛСКОЈ УСТАНОВИ

„ДЕЧЈА РАДОСТ“

У БАБУШНИЦИ

# БАБУШНИЦА, ОКТОБРА 2022. ГОДИНЕ

На основу члана 119. став 1. тачка 1) , а у вези члана 108. Закона о основама система образовања и васпитања („Службени гласник РС“, бр. 88/2017, 27/2018-др. закони, 10/2019, 6/2020 и 129/2021) и према Упутству за израду акта којим установе образовања и васпитања прописују мере, начин и поступак заштите и безбедности деце и ученика („Службени гласник РС”, бр. 67/2022), Управни одбор Предшколске установе „Дечја радост“ у Бабушници на седници одржаној дана 09.11.2022 године, доноси

ПРАВИЛНИК

О МЕРАМА, НАЧИНУ И ПОСТУПКУ ЗАШТИТЕ БЕЗБЕДНОСТИ ДЕЦЕ

У ПРЕДШКОЛСКОЈ УСТАНОВИ „ДЕЧЈА РАДОСТ“

У БАБУШНИЦИ

**I. ОСНОВНЕ ОДРЕДБЕ**

**Члан 1.**

Овим Правилником о мерама, начину и поступку заштите и безбедности деце у Предшколској установи „Дечја радост“ У Бабушници(у даљем тексту: правилник) уређује се заштита и безбедност деце, односно мере, начин и поступак заштите и безбедности деце за време боравка у Предшколској установи „Дечја радост“ у Бабушници(у даљем тексту: установа) и за време извођења свих активности које организује установа, начин њиховог спровођења и одговорност запослених за неизвршавање одредаба овог правилника.

Заштита и безбедност деце обезбеђују се у складу с ближим условима, облицима, мерама, начину, поступку и смерницама за заштиту и безбедност деце, које прописује министар надлежан за послове образовања.

**Члан 2.**

Средства за спровођење мера из члана 1. овог правилника обезбеђују се у буџету јединице локалне самоуправе.

**Члан 3.**

Деца имају право на заштиту и безбедност према одредбама правилника:

1) у објектима установе и у дворишту;

2) на путу између куће и установе;

3) ван објеката установе и дворишта – за време остваривања васпитног-образовног рада или других активности које организује установа.

**Члан 4.**

Деца имају право на заштиту и безбедност од:

1) друге деце, запослених, родитеља, односно другог законског заступника детета и трећих лица који угрожавају њихову безбедност,

2) болести и повреда,

3) пожара, поплаве, елементарних непогода и других природних појава које могу угрозити безбедност.

4) других несрећа/удеса,

5) катастрофа или других ванредних околности и ситуација.

**Члан 5.**

Васпитачи и стручни сарадник који с децом обрађују одговарајуће програмске садржаје обавезни су да децу упознају са опасностима с којима се могу суочити за време остваривања васпитно-образовног рада и других активности које организује установа, као и с начином понашања којим се те опасности избегавају или отклањају.

Запослени, родитељи, односно други законски заступници и деца обавезни су да директору, секретару установе, дежурном васпитачу или другом овлашћеном лицу пријаве сваку појаву за коју посумњају да би могла да угрози заштиту и безбедност деце.

**Члан 6.**

Одредбе правилника дужни су да поштују сви запослени у установи, деца, родитељи, односно други законски заступници и трећа лица када се налазе у објектима установе, дворишту објеката или на другом месту на којем се остварује васпитно-образовни рад или друга активност у организацији установе.

**Члан 7.**

Неспровођење мера безбедности деце од стране запослених, прописаних правилником, сматра се тежом повредом радне обавезе, за коју се води дисциплински поступак, и за коју може да се изрекне новчана казна или удаљење са рада у трајању до три месеца, или мера престанка радног односа, уколико се неспровођење мера безбедности учини свесним нехатом, намерно или у циљу прибављања себи или другоме противправне имовинске користи сагласно одредбама Правилника о дисциплинској и материјалној одговорнсти запослених у установи. Дисциплинска одговорност запослених не искључује кривичну и материјалну одговорност.

**Члан 8.**

Лице одговорно за безбедност и здравље деце, стручни сарадници установе имају обавезу да повремено, а најмање 2 пута месечно, проверавају да ли се спроводе мере за остваривање заштите и безбедности деце.

Провера из става 1. овог члана врши се без најаве.

**Члан 9.**

Ради спровођења мера утврђених овим правилником, установа сарађује са државним органима, органима општине Бабушница и другим субјектима и надлежним институцијама са којима је таква сарадња потребна у поступку обезбеђивања и спровођења мера утврђених правилником.

Овај правилник донет је у сарадњи са надлежним органом јединице локалне самоуправе и Саветом родитеља установе.

У поступку извршавања мера заштите и безбедности деце установа сарађује са:

1) Министарством просвете, науке и технолошког развоја

2) Школском управом Ниш;

3) Просветном инспекцијом;

4) Здравственом установом-Домом здравља у Бабушници;

5) Министарством грађевинарства, саобраћаја и инфраструктуре;

6) Министарством унутрашњих послова – Полицијском станицом у Бабушници;

7) Црвеним крстом у Бабушници;

8) школама са територије општине Бабушница;

9) месним заједницама;

10) Центром за социјални рад Бабушница;

11) са другим установама и јавним службама у граду;

12) родитељима, односно другим законским заступницима деце.

**Члан 10.**

На материју коју уређује правилник примењују се и одредбе других прописа и општих аката установе чија је примена важна за остваривање заштите и безбедности деце.

**II. ЗАШТИТА И БЕЗБЕДНОСТ У ОБЈЕКТИМА УСТАНОВЕ И ДВОРИШТИМА**

**1. Заштита и безбедност од поступака других лица**

**Члан 11.**

Заштита и безбедност деце од поступака других лица обухвата заштиту и безбедност од:

1) дискриминације;

2) насиља, злостављања и занемаривања;

3) понашања које вређа углед, част или достојанство;

4) страначког организовања и деловања.

**Члан 12.**

У установи су забрањене дискриминација и дискриминаторско поступање, којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање према деци а које се заснива на раси, боји коже, прецима, држављанству, статусу мигранта, односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, изгледу и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Остваривање овог вида заштите и безбедности деце врши се у складу са Правилима понашања у установи и активностима тима за заштиту од дискриминације, насиља, злостављања и занемаривања.

Установа је дужна да предузме све мере прописане правилником и законским прописима када се посумња или утврди дискриминаторно понашање према детету у установи.

**Члан 13.**

У установи је забрањено физичко, психичко, социјално, сексуално, дигитално и свако друго насиље, злостављање и занемаривање деце.

Установа ће одмах поднети пријаву надлежном органу ако се код деце примете знаци насиља, злостављања или занемаривања, нарочито ако је то учињено од стране родитеља, односно другог законског заступника или трећег лица у установи.

Установа израђује и реализује годишњи програм заштите од насиља, злостављања и занемаривања и програма спречавања дискриминације у складу са Законом, Правилником о протоколу поступања у установи у одговору на насиље, злостављање и занемаривање и Правилником о поступању установе у случају сумње или утврђеног дискриминаторног понашања и вређања угледа, части или достојанства личности.

**Члан 14.**

У установи је забрањено свако понашање запосленог према детету и детета према другом детету којим се вређа углед, част или достојанство.

Директор установе дужан је да у року од три дана од дана сазнања за повреду забране из става 1. овог члана предузме одговарајуће активности и мере у оквиру надлежности установе.

**Члан 15.**

У установи је забрањен било какав вид страначког организовања и деловања.

Уколико запослени или родитељи односно законски заступници деце примете било какав вид страначког организовања и деловања дужни су да о томе обавесте овлашћено лице.

**Члан 16.**

Запослени су дужни да се стара о томе да за време боравка деце у објекту установе улазна врата објеката буду обавезно закључана, као и да дозволи улазак лица чији je долазак оправдан односно најављен, a осталим лицима тек пo одобрењу директора.

Установа организује распоред дежурстава запослених.

Када се у установи не изводи васпитно-образовни рад нити друге активности, све капије на двориштима и сва улазна врата на објектима су закључана.

**Члан 17.**

За проверу односно идентификацију лица која улазе у објекте надлежно је овлашћено лице, сестре на тријажи и помоћни радници које дежурају на улазу.

Приступ родитељима, односно старатељима, трећим лицима и пратиоцима деце са сметњама у развоју, и то у радне собе и на друга места где се остварује васпитно-образовни рад неопходна је претходна сагласност директора.

У Установи je дозвољена аквизитерска продаја уз претходну најаву директору установе или другом запосленом ког овласти директор.

**2. Заштита и безбедност од болести и повреда**

**Члан 18.**

Ради остваривања заштите и безбедности деце од болести и повреда, установа:

1) брине о уредности и чистоћи просторија и дворишта;

2) брине о обављању прописаних лекарских прегледа запослених и деце;

3) поступа по мерама надлежних органа донетих по прописима у области здравства;

4) према својим могућностима обезбеђује коришћење намештаја, наставних и других средстава који су безбедни за употребу и одговарају психофизичким својствима деце;

5) према својим могућностима примењује стандарде и нормативе који се односе на простор, број деце у васпитним групама и друге услове за обављање делатности;

6) обезбеђује надзор васпитача или стручног сарадника за време рада на уређајима или с предметима који могу изазвати повреду, као и за време извођења активности које представљају потенцијалну опасност за настанак повреде;

7) предузима мере у случају промена код деце које се односе на његово здравствено стање и о томе обавештава његовог родитеља;

8) је обавезна да родитеља детета чије здравствено стање, према процени директора, васпитача или стручног сарадника, може представљати опасност за другу децу и запослена лица, обавести да такво дете одведе на одговарајући преглед и забрањује му долазак у установу и друге активности које организује установа, док надлежни лекар не потврди да опасност не постоји;

9) одржава дисциплину у установи – објектима и дворишту, посебно у радним собама и другим радним просторијама;

10) брине да буде истакнуто место за прву помоћ у установи (где се налази комплет за прву помоћ, ко је задужен да проверава/допуњује садржину комплета, телефони хитне помоћи и надлежног дома здравља – да буду видно обележени) као и начин поступања у ситуацији када је потребно детету указати прву помоћ или постоји сумња на потенцијални здравствени ризик или повреду детета (ко позива хитну помоћ и обавештава родитеља и другог законског заступника и по потреби надлежну инспекцију и др.);

11) предузима поступање ради заштите од физичких повреда (обезбеђује да подови нису клизави или се ставља одговарајућа ознака; обезбеђује се набавка намештаја без оштрих ивица, у складу са могућностима и др).

**Члан 19.**

Дете чије здравствено стање, према налазу надлежног лекара, представља опасност за осталу децу и запослена лица, родитељи не смеју слати у установу нити на друге активности у организацији установе.

**3. Заштита и безбедност од пожара, поплаве, елементарних непогода и других природних појава које могу угрозити безбедност**

**Члан 20.**

Ради остваривања заштите и безбедности деце од пожара, установа је обавезна да се придржава Закона о заштити од пожара, Закона о смањењу ризика од катастрофа и управљању ванредним ситуацијама, пратећих прописа и свог општег акта.

**Члан 21.**

Ради остваривања заштите и безбедности од поплаве и/или изливања фекалија, надлежна служба ЈКП проверава исправност водоводних и канализационих инсталација и предузима потребне мере у случају уочених промена које могу угрозити безбедност.

Сви запослени и родитељи обавезни су да без одлагања обавесте овлашћено лице о уоченим променама на водоводним и/или канализационим инсталацијама, које могу угрозити безбедност.

**Члан 22.**

Ради остваривања заштите и безбедности од електричне струје, стручно лице проверава исправност електричних инсталација и предузима потребне мере у случају уочених промена које могу угрозити безбедност.

Сви запослени и родитељи обавезни су да без одлагања обавесте овлашћено лице о уоченим променама на електричним инсталацијама, које могу угрозити безбедност.

**Члан 23.**

Уређаји, машине, алати и други предмети и материје који се користе у установи, за одржавање хигијене или у друге сврхе морају се држати ван домашаја неовлашћених лица, ако могу представљати опасност по живот и/или здравље деце.

Установа је обавезна да се стара о правилном коришћењу и надзору над употребом уређаја, машина, алата и других предмета који се користе у установи, као и материја које се користе у установи као и о редовној провери њихове исправности и употреби неопходне заштитне опреме.

**Члан 24.**

Ради остваривања заштите и безбедности од удара грома, установа редовно проверава исправност громобранских инсталација, у складу са прописима у тој материји.

Сви запослени и родитељи обавезни су да без одлагања обавесте овлашћено лице или домара о уоченим променама на громобранским инсталацијама, које могу довести у питање њихово функционисање.

Установа је обавезна да за време грмљавине обезбеди да деца буду у објекту.

**Члан 25.**

Заштита и безбедност од пожара, поплава и других опасних ствари и природних појава које могу угрозити безбедност обезбеђује се у складу Законом и одредбама овог правилника.

1. Осигурање деце

**Члан 26.**

Установа je у обавези да на почетку сваке радне године упозна родитеље са могућношћу осигурања деце од последица несрећног случаја (незгоде) који се евентуално може десити и са условима под којима се врши осигурање.

Савет родитеља установе разматра понуде осигуравајућих друштава које су пристигле и бира осигуравајућу кућу са којом ће установа склопити уговор – полису.

Установа ће на седници Савета родитеља упознати родитеље са понудама о осигурању које су пристигле и посредоваће између њих и осигуравајућег друштва за које се они определе.

**III. ЗАШТИТА И БЕЗБЕДНОСТ НА ПУТУ ИЗМЕЂУ КУЋЕ И УСТАНОВЕ**

**Члан 27.**

Запослени и родитељи односно законски заступници деце дужни су да прате стање саобраћајне сигнализације на прилазима објектима установе.

О уоченим недостацима обавештава се овлашћено лице.

Ради решавања проблема и отклањања недостатака установа је дужна да сарађује са органима надлежним за безбедност саобраћаја.

Установа пред надлежним органима покреће иницијативе ради побољшања безбедности у саобраћају на прилазима објектима установе и то: постављање лежећих полицајаца, организовање дежурства саобраћајних полицајаца и сл..

**Члан 28.**

Установа је дужна да сарађује са комуналним службама ради обезбеђења тротоара и уличног осветљења на прилазу објектима установе, правилног размештаја/постављања контејнера да не ометају улаз у двориште и објекат и др.

**IV. ЗАШТИТА И БЕЗБЕДНОСТ ВАН ОБЈЕКАТА И ДВОРИШТА – ЗА ВРЕМЕ ОСТВАРИВАЊА ВАСПИТНО-ОБРАЗОВНОГ РАДА ИЛИ ДРУГИХ АКТИВНОСТИ КОЈЕ ОРГАНИЗУЈЕ УСТАНОВА**

**Члан 29.**

На остваривање заштите и безбедности деце за време боравка на излету, екскурзији или посетама, као и за време извођења неке друге активности ван објеката установе и дворишта, примењују се основне одредбе правилника, а сходно се примењују његове одредбе о остваривању заштите и безбедности деце у објектима установе и дворишту.

Васпитач je дужан да у време излета, посета и екскурзија врши надзор и контролу над децом на начин који ће обезбедити њихову физичку безбедност и здравствено-хигијенску заштиту.

1. **Заштита и безбедност деце за време извођења излета, екскурзија, посета и сличних активности**

**Члан 30.**

Приликом избора понуђача за извођење излета, екскурзија, посета и других сличних активности са децом, установа ће посебну пажњу посветити његовој оспособљености за остваривање заштите и безбедности деце за време активности која се организује. Оспособљеност понуђача за остваривање заштите и безбедности деце односи се нарочито на:

1) поседовање одговарајуће лиценце за рад;

2) кадровску и техничку опремљеност за организовање путовања деце;

3) кадровску и техничку опремљеност за остваривање заштите и безбедности деце у објекту у којем су смештени (физичко и техничко обезбеђење објекта, обезбеђена медицинска помоћ и тако даље);

4) квалитет исхране деце.

**V. ПРЕВЕНТИВНЕ МЕРЕ**

**Члан 31.**

Установа посебним актима утврђује превентивне мере заштите и безбедности у вези са организацијом рада, и то:

1) распоред дежурстава запослених;

2) начин евидентирања уласка трећих лица у објекте установе;

3) могућности боравка у објекту установе, односно непосредног учешћа родитеља, односно другог законског заступника детета у активностима установе;

4) начин утврђивања идентитета лица која остварују родитељско право или имају старатељство над дететом или су писаном изјавом родитеља одређени да ће преузимати дете из установе када га одводе из установе.

**VI. ЗАВРШНЕ ОДРЕДБЕ**

**Члан 32.**

Измене и допуне овог правилника врше се на исти начин и по поступку прописаном за његово доношење.

**Члан 33.**

Овај правилник објавити на огласној табли установе у циљу обавештевања деце и родитеља односно других законских заступника као и свих запослених у установи.

**Члан 34.**

Овај правилник ступа на снагу осмог дана од дана објављивања на огласној табли установе.

Број: 643/2022

Датум: 09.11.2022.

 Председник Управног одбора

 Биљана Поповић с.р.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_